作者:李昴英
標題:賀新郎
內容:誰種藍田玉。碧雲深、亭亭月上，水明溪曲。羞作時妝兒女態，冷淡冰餐露沐。出塵外、風標幽獨。除了留侯無此貌，便何郎、傅粉終粗俗。意凝遠，韻清淑。涼臺向晚微風馥。訝銀杯羽化，折取戲浮醽醁。安得梅花如許大，天遣闢除暑溽。渾不覺、鷺翹鷗浴。可恨妖妃汙太液，只東林、社友追遊熟。宜夜看，燦瑤燭。